b'\n_START_ARTICLE_\nHedwig Raabe\n_START_PARAGRAPH_\nHedwig Raabe (avionimi Hedwig Niemann-Raabe; 3. joulukuuta 1844 Magdeburg \xe2\x80\x93 20. huhtikuuta 1905 Berliini) oli saksalainen n\xc3\xa4yttelij\xc3\xa4. Erityisen ilmaisukykyinen h\xc3\xa4n oli muun muassa Goethen ja Ibsenin klassikkoteoksissa.\n_START_SECTION_\nEl\xc3\xa4m\xc3\xa4\n_START_PARAGRAPH_\nHedwig Raabe n\xc3\xa4ytteli teatterilavoilla pienest\xc3\xa4 pit\xc3\xa4en, h\xc3\xa4nen lapsuusvuosien roolejaan olivat muun muassa Cilli kappaleessa Donauweibchen ja Infantin kappaleessa Don Karlos. Nelitoistavuotiaana h\xc3\xa4n aloitti Hampurin Thalia Theaterissa, miss\xc3\xa4 h\xc3\xa4nen set\xc3\xa4ns\xc3\xa4 koomikko Wilke tuolloin vaikutti. Raaben ura jatkui Stettiniss\xc3\xa4, mist\xc3\xa4 h\xc3\xa4n siirtyi Franz Wallnerin teatteriin Berliiniin, jonka j\xc3\xa4lkeen h\xc3\xa4nell\xc3\xa4 oli lyhyet kiinnitykset Mainzissa ja Prahassa. Vuonna 1864 h\xc3\xa4n sai kiinnityksen Pietarin saksalaiseen hoviteatteriin, mist\xc3\xa4 h\xc3\xa4n teki kes\xc3\xa4isin n\xc3\xa4yt\xc3\xa4nt\xc3\xb6vierailuja Saksaan._NEWLINE_Vuonna 1868 Raabe irtisanoi kiinnityksens\xc3\xa4 ja ryhtyi vapaaksi taiteilijaksi. Vuodesta 1883 h\xc3\xa4n kuului Berliinin Deutsches Theateriin._NEWLINE_Raabe oli parhaimmillaan klassisissa rooleissa, kuten Mariannena Goethen n\xc3\xa4ytelm\xc3\xa4ss\xc3\xa4 Geschwister ja Franziskana n\xc3\xa4ytelm\xc3\xa4ss\xc3\xa4 Minna von Barnhelm. Tanskalaiskriitikko Georg Brandes arvioi Raaben Nora-tulkintaa Ibsenin n\xc3\xa4ytelm\xc3\xa4ss\xc3\xa4 Nukkekoti nuorekkaan energiseksi ja luonnehti h\xc3\xa4nen kasvojaan ilmaisuvoimaisiksi._NEWLINE_Maaliskuussa 1871 Raabe avioitui tenori Albert Niemannin kanssa ja otti k\xc3\xa4ytt\xc3\xb6\xc3\xb6n nimen Hedwig Niemann-Raabe. Heid\xc3\xa4n poikansa Albert Niemann teki merkitt\xc3\xa4v\xc3\xa4n uran l\xc3\xa4\xc3\xa4k\xc3\xa4rin\xc3\xa4 ja kemistin\xc3\xa4. Pariskunta on haudattu Stahnsdorfiin, S\xc3\xbcdwestkirchhof der Berliner Stadtsynode in Stahnsdorf -hautausmaalle l\xc3\xa4helle Berliini\xc3\xa4._NEWLINE_Raaben lukuisten ihailijoiden joukkoon kuului muun muassa Friedrich Nietzsche.'